Ψήφισμα

του Ευρωπαϊκού Κοινοβουλίου σχετικά με τις παρατηρήσεις που συνοδεύουν την απόφαση σχετικά με τη χορήγηση απαλλαγής όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2001 - Τμήμα VII - Επιτροπή των Περιφερειών

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη το λογαριασμό εσόδων και εξόδων και τον ισολογισμό του οικονομικού έτους 2001 [SEC(2002) 405 - C5-0247/2002],

έχοντας υπόψη την ετήσια έκθεση του Ευρωπαϊκού Ελεγκτικού Συνεδρίου για το οικονομικό έτος 2001, καθώς και τις απαντήσεις των θεσμικών οργάνων (C5-0538/2002)(1),

έχοντας υπόψη τη δήλωση αξιοπιστίας ως προς το αξιόπιστο των λογαριασμών και τη νομιμότητα και κανονικότητα των σχετικών πράξεων που παρέχει το Ευρωπαϊκό Ελεγκτικό Συνέδριο σύμφωνα με το άρθρο 248 της συνθήκης ΕΚ (C5-0538/2002),

έχοντας υπόψη τη σύσταση του Συμβουλίου της 7ης Μαρτίου 2003 (C5-0087/2003),

έχοντας υπόψη το άρθρο 272 παράγραφος 10 και το άρθρο 275 της συνθήκης ΕΚ,

έχοντας υπόψη το άρθρο 22 παράγραφοι 2 και 3 του δημοσιονομικού κανονισμού της 21ης Δεκεμβρίου 1977(2) και το άρθρο 50 του δημοσιονομικού κανονισμού της 25ης Ιουνίου 2002(3),

έχοντας υπόψη τις παρατηρήσεις του δημοσιονομικού ελεγκτή της Επιτροπής των Περιφερειών στο σημείωμα του της 25ης Σεπτεμβρίου 2001 προς τον Γενικό Γραμματέα της Επιτροπής των Περιφερειών,

έχοντας υπόψη την επιστολή του διευθυντή διοίκησης της Επιτροπής των Περιφερειών προς την πρόεδρο της Επιτροπής Ελέγχου του Προϋπολογισμού της 27ης Φεβρουαρίου 2003,

έχοντας υπόψη την επιστολή του Ελεγκτικού Συνεδρίου την οποία η Επιτροπή των Περιφερειών παρέλαβε στις 11 Ιουλίου 2003 σε απάντηση στο αίτημά της για έλεγχο των λογαριασμών του 2001 και την προσωρινή έκθεση της OLAF με ημερομηνία 28 Ιουλίου 2003,

έχοντας υπόψη το άρθρο 93α και το παράρτημα V του κανονισμού του,

έχοντας υπόψη την απόφασή του και το ψήφισμά του της 8ης Απριλίου 2003(4) για αναβολή της χορήγησης της απαλλαγής,

έχοντας υπόψη την έκθεση της Επιτροπής Ελέγχου του Προϋπολογισμού (A5-0486/2003),

1. Υπενθυμίζει ότι με την απόφασή του της 8ης Απριλίου 2003 ανέβαλε την έγκριση απαλλαγής για τους λογαριασμούς του 2001 της Επιτροπής των Περιφερειών για τους ακόλουθους λόγους:

- αντιφάσεις και διαφορετικές ερμηνείες μεταξύ των εγγράφων του δημοσιονομικού ελεγκτή και του διευθυντή διοίκησης που είχαν παραληφθεί στο πλαίσιο της διαδικασίας απαλλαγής και επιβεβαιωθεί κατά τη συνεδρίαση της Επιτροπής Ελέγχου του Προϋπολογισμού στις 19 Μαρτίου 2003,

- το συγκεκριμένο αίτημα στο οποίο έχει ήδη προβεί ο δημοσιονομικός ελεγκτής για εξωτερική βοήθεια σε ό,τι αφορά τη αντιμετώπιση των εκκρεμών προβλημάτων δημοσιονομικής διαχείρισης,

- την ανησυχία που εξέφρασε ο δημοσιονομικός ελεγκτής σχετικά με την επιστροφή ποσών για τη συμμετοχή σε εξωτερικές συνεδριάσεις, δαπανών ταξιδίου και ημερήσιων αποζημιώσεων.

2. Επαναλαμβάνει ότι στο ως άνω ψήφισμά του της 8ης Απριλίου 2003 ζήτησε από την Επιτροπή των Περιφερειών να αναθέσει αμέσως σε αναγνωρισμένο εξωτερικό θεσμικό όργανο -κατά προτίμηση το Ευρωπαϊκό Ελεγκτικό Συνέδριο- τη διεξαγωγή ενδελεχούς, πλήρους και ανεξάρτητου λογιστικού ελέγχου σχετικά με τη συνολική εκτέλεση του προϋπολογισμού της εν λόγω Επιτροπής καθώς και τη δημοσιονομική και διοικητική διαχείριση, υποστηρίζοντας πως ο λογιστικός έλεγχος έπρεπε να εξετάσει μεταξύ άλλων τους προαναφερθέντες τομείς και να επιβεβαιώσει την χρηστή δημοσιονομική διαχείριση του εν λόγω οργάνου, καθώς επίσης να παραδοθεί στην αρμόδια για την απαλλαγή αρχή το συντομότερο δυνατόν, προκειμένου η τελευταία να μπορέσει να εξετάσει την τελική απόφαση για την χορήγηση απαλλαγής για το 2001.

3. Σημειώνει ότι σε απάντηση στο εν λόγω ψήφισμα και κατόπιν αιτήματος της Επιτροπής των Περιφερειών, το Ελεγκτικό Συνέδριο ανέλαβε (με επιστολή της 14ης Μαΐου 2003) "να διευρύνει το πεδίο του τρέχοντος λογιστικού ελέγχου σε ό,τι αφορά τη δήλωση αξιοπιστίας για το 2002. Ο έλεγχος θα περιλαμβάνει λοιπόν ανάλυση των εφαρμοζόμενων διαδικασιών ελέγχου και εξέταση της νομιμότητας και κανονικότητας ενός δείγματος των σχετικών πράξεων. Συγκεκριμένα, θα εξετάσουμε δείγμα πράξεων που αφορούν τους λογαριασμούς 2001 για τη θέση του προϋπολογισμού 1004 - Έξοδα ταξιδίου και ημερήσιες αποζημιώσεις για επίσημες και λοιπές συνεδριάσεις"· υπενθυμίζει ότι το Ελεγκτικό Συνέδριο ανέλαβε την υποχρέωση σε συνεδρίαση της αρμόδιας επιτροπής του Κοινοβουλίου να κοινοποιήσει έγκαιρα τα συμπεράσματά του προκειμένου να προλάβει η επιτροπή να συντάξει και υποβάλει δεύτερη έκθεση στο Κοινοβούλιο το φθινόπωρο του 2003.

4. Λαμβάνει υπόψη το συμπέρασμα του Ελεγκτικού Συνεδρίου, το οποίο κοινοποιήθηκε με επιστολή(5) υπογεγραμμένη από το Πρόεδρό του, το οποίο έχει ως εξής:

"Διαπιστώθηκε ότι εντάθηκαν οι έλεγχοι το 2002, μετά από έκθεση του δημοσιονομικού ελεγκτή το Σεπτέμβριο του 2001 και τον ορισμό ενός νέου υπολόγου πάγιων προκαταβολών τον Ιανουάριο του 2002.

Από τις επιθεωρήσεις και τους ελέγχους του Συνεδρίου διαπιστώθηκε ότι οι λογαριασμοί 2001 της Επιτροπής των Περιφερειών δεν παρουσιάζουν κάποια ουσιαστική παράβαση των δημοσιονομικών κανόνων που ισχύουν για τις δαπάνες στις οποίες προέβη η Επιτροπή των Περιφερειών το 2001. Οι διαπιστώσεις αυτές ευθυγραμμίζονται προς τη δήλωση αξιοπιστίας του Συνεδρίου που περιλαμβάνεται στην ετήσια έκθεσή του για το οικονομικό έτος 2001".

5. επισημαίνει ότι τα πορίσματα του Ελεγκτικού Συνεδρίου φαίνονται να αντιφάσκουν προς τα ευρήματά του τα οποία περιέχονται στην τομεακή επιστολή του για το 2002 προς την Επιτροπή των Περιφερειών η οποία κοινοποιήθηκε στην Επιτροπή Ελέγχου του Προϋπολογισμού και σύμφωνα με την οποία σε ένα δείγμα 30 συναλλαγών, εντοπίσθηκαν οκτώ σφάλματα.

6. Επισημαίνει ότι η επιστολή του Ελεγκτικού Συνεδρίου δεν αποτελεί τον "λεπτομερή, πλήρη και ανεξάρτητο λογιστικό έλεγχο" που αυτό είχε ζητήσει από την Επιτροπή των Περιφερειών· εκφράζει τη λύπη του που κατά τον έλεγχο του Ελεγκτικού Συνεδρίου δεν εντοπίσθηκαν οι ελλείψεις στην εφαρμογή των διαδικασιών σύναψης συμβάσεων και αγορών από την Επιτροπή των Περιφερειών, οι οποίες αντιπροσωπεύουν ένα σημαντικό μέρος της έκθεσης της Υπηρεσίας για την Καταπολέμηση της Απάτης (OLAF)· σημειώνει πάντως πως οι αναφερθείσες ελλείψεις εμφαίνονται στην ετήσια έκθεση 2002.

7. Ασκεί κριτική στο Ελεγκτικό Συνέδριο, το οποίο σε αντίθεση προς την OLAF δεν μπόρεσε να εντοπίσει παρατυπίες στη δράση της Επιτροπής των Περιφερειών· αναμένει από το Ελεγκτικό Συνέδριο να εκδώσει έως το τέλος Φεβρουαρίου 2004 γνωμοδότηση στην οποία θα εξηγεί με εμπεριστατωμένα στοιχεία πώς ήταν δυνατόν να προκύψουν αυτά τα διαφορετικά αποτελέσματα.

8. Σημειώνει τις ακόλουθες παρατηρήσεις βάσει των συμπερασμάτων της OLAF:

α) διαδικασίες σύναψης συμβάσεων προμηθειών

- από την έρευνα δεν προέκυψαν συγκεκριμένες αποδείξεις για προσωπικό όφελος ή κακή πρόθεση εκ μέρους του προσωπικού της Επιτροπής των Περιφερειών ούτε οικονομική απώλεια για την Επιτροπή των Περιφερειών,

- διαφάνηκε, ωστόσο, συστηματική ανεπάρκεια και αμέλεια όσον αφορά την τήρηση των βασικών κανόνων των διαδικασιών σύναψης συμβάσεων και της δημοσιονομικής διαχείρισης, μαζί με στοιχεία για απάτες και εικονικές προσφορές,

- επικρατούσε ενδημικό πνεύμα ερασιτεχνισμού και αυτοσχεδιασμού,

- στο μέλλον η Επιτροπή των Περιφερειών πρέπει να μεριμνήσει για την κατάρτιση του προσωπικού της στα δημοσιονομικά θέματα και στις διαδικασίες σύναψης συμβάσεων,

- η Επιτροπή των Περιφερειών θα πρέπει να φροντίσει να συμμετέχει η νομική υπηρεσία της στις διοικητικές διαδικασίες,

- ο Πρόεδρος της Επιτροπής των Περιφερειών θα πρέπει να κινήσει πειθαρχικές διαδικασίες για τους ενεχόμενους υπαλλήλους·

β) καταβολή αποζημιώσεων στα μέλη της Επιτροπής των Περιφερειών:

- πολλά μέλη υπέβαλαν ψευδείς ή ελλειπείς αιτήσεις επιστροφής εξόδων ή/και δικαιολογητικά, κατά παράβαση του άρθρου 196 του βελγικού ποινικού κώδικα και του βελγικού βασιλικού διατάγματος της 31ης Μαΐου 1933 περί των δηλώσεων που αφορούν επιχορηγήσεις και επιδοτήσεις,

- η διοίκηση της Επιτροπής των Περιφερειών πρέπει να εγκρίνει λεπτομερείς κανόνες για τις καταστάσεις παρόντων και τις αποζημιώσεις,

- οι κανόνες της Επιτροπής των Περιφερειών για τους "πληροφοριοδότες" πρέπει να συμμορφωθούν προς το πρότυπο που συμφωνήθηκε ανάμεσα σε Κοινοβούλιο, Συμβούλιο και Επιτροπή,

- πρέπει να επανεκτιμηθούν τα ποσά που καταβάλλονται σε ορισμένα μέλη και, όπου κρίνεται αναγκαίο, να επιστραφούν κάποια από αυτά,

- η Επιτροπή των Περιφερειών πρέπει να δει κατά πόσον πρέπει να κινήσει πειθαρχικές διαδικασίες για το ότι οι υπάλληλοι της επιτροπής αυτής δεν ενημέρωσαν την OLAF σχετικά με γεγονότα για τα οποία ήσαν ενήμεροι, και τα οποία μπορούσαν να συνιστούν παρατυπία θίγουσα τα οικονομικά συμφέροντα της Κοινότητας·

γ) ρόλος του δημοσιονομικού ελεγκτή

- δεν έγινε σεβαστός ο θεσμικός ρόλος του δημοσιονομικού ελεγκτή, της συμβουλευτικής επιτροπής συμβάσεων και προμηθειών και των ακυρωτικών εξουσιών του Προέδρου,

- οι προσπάθειες της διοίκησης εστιάσθηκαν μάλλον στην αποθάρρυνση ή αποσταθεροποίηση του αγγέλου των κακών ειδήσεων, δηλαδή στη συγκεκριμένη περίπτωση του δημοσιονομικού ελεγκτή, παρά στην πραγματοποίηση αλλαγών επ' ωφελεία της Επιτροπής των Περιφερειών·

9. Υπενθυμίζει το άρθρο 10 του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου(6) που αφορά την OLAF το οποίο προβλέπει ρητά την υποχρέωση του διευθυντή της Υπηρεσίας να διαβιβάζει στις δικαστικές αρχές πληροφορίες σχετικά με πράξεις που μπορούν να επισύρουν ποινική δίωξη· υπογραμμίζει ότι ο κανονισμός δεν εκχωρεί στον διευθυντή εξουσία εκτιμήσεως, αλλά ότι εμπίπτει στην αποκλειστική αρμοδιότητα των δικαστικών αρχών να αποφασίζουν κατά πόσον θα κινηθεί διαδικασία ποινικής δίωξης ή όχι.

10. Λαμβάνει γνώση των ακόλουθων σχολίων της Επιτροπής των Περιφερειών, τα οποία επισυνάπτονται σε επιστολή του Προέδρου της εν λόγω Επιτροπής, με ημερομηνία 29 Οκτωβρίου 2003:

α) δεν δικαιολογείται η παραπομπή της υπόθεσης σε δικαστικές αρχές όσον αφορά την συμπεριφορά οποιουδήποτε νυν ή πρώην μέλους ή υπαλλήλου της Επιτροπής των Περιφερειών·

β) σε σχέση με τις αποζημιώσεις των μελών:

- το οφειλόμενο ποσό των 9552,12 ευρώ εκ μέρους του μέλους "A"(7), θα ανακτηθεί, εφόσον είναι δυνατόν από νομική και διοικητική άποψη, από τους κληρονόμους του,

- το διεκδικούμενο ποσό των 261,50 ευρώ για ημερησία αποζημίωση του μέλους "B" κατά το έτος 2000 έχει ήδη επιστραφεί στην Επιτροπή των Περιφερειών,

- η υπόθεση του μέλους "Γ" επανεκτιμήθηκε λεπτομερώς και η ανάλυση δείχνει πως πρέπει να αποδοθεί στο μέλος ποσό 1140,23 ευρώ,

- θα πρέπει να αξιολογηθούν εκ νέου οι σχετικοί κανόνες και οι αιτήσεις για τις αποζημιώσεις των μελών·

γ) σε σχέση με τις διαδικασίες υποβολής προσφορών:

- δεν φάνηκε να υπάρχουν οικονομικές απώλειες για την Επιτροπή των Περιφερειών,

- η Επιτροπή των Περιφερειών αποφάσισε να μην ανανεώσει τη σύμβαση για την εκτύπωση ενημερωτικών δελτίων με την εν λόγω επιχείρηση·

δ) σε σχέση με τη γενική διαχείριση:

- η Επιτροπή των Περιφερειών ενέκρινε νέα πολιτική για το προσωπικό τον Απρίλιο του 2003,

- κατά τη συνεδρίασή του στις 8 Οκτωβρίου 2003 το Προεδρείο της Επιτροπής των Περιφερειών αποφάσισε να καταρτίσει πρόγραμμα εργασίας για τη βελτίωση της διοίκησης και διαχείρισης της Επιτροπής των Περιφερειών, για το οποίο θα εργαστούν 3 ομάδες εργασίας οι οποίες θα πρέπει να υποβάλουν το Φεβρουάριο του 2004 στο Προεδρείο πρόταση απόφασης για μεταρρύθμιση,

- η Επιτροπή των Περιφερειών είχε κάνει δεκτό το αίτημα του πρώην Γενικού Γραμματέα, του οποίου ο διορισμός ακυρώθηκε από το Πρωτοδικείο στις 18 Σεπτεμβρίου 2003 (υπόθεση T-73/01) για διαδικαστικούς λόγους, για να του χορηγηθεί άδεια άνευ αποδοχών από τη σημερινή θέση του στο βαθμό Α 2 της Επιτροπής των Περιφερειών με ισχύ από την 1η Φεβρουαρίου 2004 και εφεξής, και να του χορηγηθεί πρόωρη συνταξιοδότηση από την 1η Σεπτεμβρίου 2004.

11. Λαμβάνει υπόψη τη δήλωση του Προέδρου της Επιτροπής των Περιφερειών στην οποία προέβη ενώπιον της αρμόδιας επιτροπής στις 4 Νοεμβρίου 2003, με την οποία παραδέχθηκε ότι υπήρξε ένα "ενδημικό πνεύμα ευνοιοκρατίας στην Επιτροπή των Περιφερειών κατά το 2001" και ανακοίνωσε την πρόθεσή του να υποβάλει συνολική πρόταση διοικητικής μεταρρύθμισης της Επιτροπής των Περιφερειών στο Προεδρείο της εν λόγω επιτροπής τον Φεβρουάριο 2004· θεωρεί ότι η πρόταση αυτή θα πρέπει να εκπονηθεί με την ενεργό βοήθεια ενός ανεξάρτητου εξωτερικού εμπειρογνώμονα, όπως π.χ. ενός πρώην μέλους του Ελεγκτικού Συνεδρίου, καλωσορίζει δε τη δέσμευση που ανέλαβε ο αναπληρωτής Γενικός Γραμματέας προς την κατεύθυνση αυτή· καλεί την Επιτροπή των Περιφερειών να διαβιβάσει το κείμενο της πρότασης στο Ευρωπαϊκό Κοινοβούλιο το συντομότερο δυνατόν· θεωρεί ότι η πρόταση αυτή πρέπει να περιλαμβάνει εγγυήσεις ως προς την δυνατότητα του εσωτερικού ελεγκτή να διεκπεραιώνει τα καθήκοντά του επαγγελματικά και ανεξαρτήτως.

12. Καλεί τον Πρόεδρο της Επιτροπής των Περιφερειών να συμπεριλάβει σχέδιο δράσης για την πλήρη μεταρρύθμιση της λειτουργίας του οργάνου, παρόμοιο με εκείνο που πραγματοποίησε η Επιτροπή τον Μάρτιο 2000, το οποίο θα περιέχει ειδικά μέτρα, στόχους και προθεσμίες προκειμένου να μπορέσει να αξιολογηθεί η πρόοδος που θα σημειωθεί.

13. Υποστηρίζει την κριτική και τις συστάσεις σε ό,τι αφορά την κίνηση πειθαρχικών διαδικασιών κατά αριθμού υπαλλήλων της Επιτροπής των Περιφερειών, συμπεριλαμβανομένων δύο υπαλλήλων που έχουν κατονομασθεί και χαιρετίζει τη δέσμευση προς τούτο που έχει αναλάβει ο ασκών χρέη Γενικού Γραμματέα.

14. Στηρίζει το έργο του εσωτερικού ελεγκτή· καταδικάζει, με την επιφύλαξη της έκβασης των διαδικασιών που κινήθηκαν από τον εσωτερικό ελεγκτή δυνάμει του άρθρου 24 του κανονισμού υπηρεσιακής κατάστασης των υπαλλήλων, τις επίσημες κωλυσιεργίες που αντιμετώπισαν ο δημοσιονομικός/εσωτερικός ελεγκτής και οι συνεργάτες του εκ μέρους της διοίκησης της Επιτροπής των Περιφερειών κατά την άσκηση των δυνάμει του δημοσιονομικού κανονισμού καθηκόντων τους· εκφράζει την εκτίμησή του στον εσωτερικό ελεγκτή και στους συνεργάτες του για τη σοβαρότητά τους και για τις επανειλημμένες (αλλά δυστυχώς ατελέσφορες) προσπάθειές τους να πείσουν την διοίκηση και το Προεδρείο της Επιτροπής των Περιφερειών ως προς την ανάγκη διορθωτικών ενεργειών· αναγνωρίζει ότι, εν απουσία της προστασίας που συνήθως προσφέρεται στους υπαλλήλους που καταγγέλλουν παρανομίες, ο εσωτερικός ελεγκτής δικαίως έφερε το ζήτημα απευθείας ενώπιον του Ευρωπαϊκού Κοινοβουλίου και δεν θα πρέπει να υποστεί καμία συνέπεια για την ενέργειά του αυτή.

15. Επισημαίνει πως η ρύθμιση για την καταβολή αποζημιώσεως στα μέλη της Επιτροπής των Περιφερειών αναθεωρήθηκε στις 19 Νοεμβρίου 2002 και από τώρα και στο εξής προβλέπει ότι πριν από οποιαδήποτε επιστροφή εξόδων πρέπει να υποβάλλονται και τα εισιτήρια και οι κάρτες επιβίβασης.

16. Ζητεί από την Επιτροπή των Περιφερειών να δηλώσει ότι θα καταβάλει κάθε δυνατή προσπάθεια και θα μεριμνήσει ώστε όλα τα μέλη της να συνεργασθούν ειλικρινά, προκειμένου να διασφαλισθεί η συνεπής και ορθή εφαρμογή των κανόνων σχετικά με τη χορήγηση αποζημίωσης στα μέλη της.

17. Απαιτεί να γίνουν τα δέοντα για να επιστραφούν όλα τα αδικαιολόγητα καταβληθέντα ποσά στα νυν και πρώην μέλη της Επιτροπής των Περιφερειών· πιστεύει πάντως ότι σε καμία περίπτωση δεν επιτρέπεται η προχρονολόγηση των αιτήσεων των μελών.

18. Λαμβάνει γνώση της απόφασης του Πρωτοδικείου της 18ης Σεπτεμβρίου 2003, με την οποία ακυρώθηκε ο διορισμός του Γενικού Γραμματέα της Επιτροπής των Περιφερειών (υπόθεση T-73/01).

19. Ζητεί από την Επιτροπή των Περιφερειών να αποφασίσει εάν προτίθεται να κινήσει πειθαρχική διαδικασία για την απόδοση ευθυνών στους υπαλλήλους της και να ενημερώσει σχετικώς το Κοινοβούλιο.

20. Ζητεί από την Επιτροπή των Περιφερειών να απορρίψει την αίτηση του απελθόντος Γενικού Γραμματέα της, του οποίου ο διορισμός ακυρώθηκε από το Πρωτοδικείο στις 18 Σεπτεμβρίου 2003 για διαδικαστικούς λόγους, και ο οποίος έχει ζητήσει να του εγκριθεί άνευ αποδοχών προσωπική άδεια στο σημερινό βαθμό του ως Α 2 υπαλλήλου της Επιτροπής των Περιφερειών και να του χορηγηθεί πρόωρη συνταξιοδότηση από την 1η Σεπτεμβρίου 2004.

21. Ζητεί από την Επιτροπή των Περιφερειών να παράσχει εγκαίρως πλήρη έκθεση για την σημερινή απόφαση απαλλαγής, προκειμένου αυτή να μπορέσει να ληφθεί υπόψη στο πλαίσιο της διαδικασίας απαλλαγής του οικονομικού έτους 2002· θεωρεί ότι ο Πρόεδρός της οφείλει να αναλάβει προσωπική ευθύνη για την εφαρμογή των μεταρρυθμίσεων και αναμένει να τηρείται τακτικά ενήμερο για τη σχετική πρόοδο· αποφασίζει να επαναξιολογήσει την πορεία των μεταρρυθμίσεων στην επόμενη απόφασή του, που θα αφορά τη χορήγηση απαλλαγής για το 2002.

22. Απαιτεί να διασφαλίσει ο Πρόεδρος, όπως υποσχέθηκε, σε ολόκληρο το όργανο το σεβασμό απέναντι στο αξίωμα και το πρόσωπο του εσωτερικού ελεγκτή, του οποίου οι γνώμες και συμβουλές πρέπει να λαμβάνονται σοβαρά υπόψη· αναμένει ότι οι μεταρρυθμίσεις θα επιτρέπουν την ανοικτή καταγγελία παρατυπιών και ατασθαλιών χωρίς κινδύνους ατομικής ή θεσμικής παρενόχλησης, όπως συνέβη κατά το παρελθόν.

23. Ζητεί από την Επιτροπή των Περιφερειών να λάβει κάθε αναγκαίο μέτρο για να διασφαλίσει ότι στο μέλλον όσοι καταγγέλλουν καλόπιστα παρανομίες δεν θα υφίστανται τη μεταχείριση που επεφυλάχθη στον δημοσιονομικό ελεγκτή.

24. Ζητεί να στείλει η Επιτροπή των Περιφερειών έγγραφη αίτηση συγνώμης στον εσωτερικό ελεγκτή αμέσως μόλις ολοκληρωθεί η διαδικασία που κίνησε ο δημοσιονομικός ελεγκτής δυνάμει του άρθρου 24 του κανονισμού υπηρεσιακής κατάστασης των υπαλλήλων και με την επιφύλαξη της έκβασης της διαδικασίας αυτής.

(1) ΕΕ C 295 της 28.11.2002, σ. 1.

(2) ΕΕ L 356 της 31.12.1977, σ. 1.

(3) ΕΕ L 248 της 16.9.2002, σ. 1.

(4) ΕΕ L 148 της 16.6.2003, σ. 57 και 58.

(5) Επιστολή του κ. Fabra Vallés προς τον Sir Albert Bore χωρίς ημερομηνία, την οποία έλαβε η Επιτροπή των Περιφερειών στις 11 Ιουλίου 2003.

(6) ΕΕ L 136 της 31.5.1999, σ. 1.

(7) Το ποσό αυτό αφορά το 1998 και για αυτό δεν υπάγεται στην παρούσα έκθεση απαλλαγής.